Europos Parlamento ir Tarybos sprendimas
2004 m. kovo 30 d.
dėl ES solidarumo fondo sutelkimo pagal 2002 m. lapkričio 7 d. Europos Parlamento, Tarybos ir Komisijos tarpinstitucinio susitarimo dėl Europos Sąjungos solidarumo fondo finansavimo, papildančio 1999 m. gegužės 6 d. Tarpinstitucinį susitarimą dėl biudžeto vykdymo tvarkos ir biudžeto sudarymo procedūros tobulinimo, 3 punktą
(2004/323/EB)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į 2002 m. lapkričio 7 d. Europos Parlamento, Tarybos ir Komisijos tarpinstitucinį susitarimą dėl Europos Sąjungos solidarumo fondo finansavimo, papildantį 1999 m. gegužės 6 d. Tarpinstitucinį susitarimą dėl biudžeto vykdymo tvarkos ir biudžeto sudarymo procedūros tobulinimo [1], ypač į jo 3 punktą,
atsižvelgdami į 2002 m. lapkričio 11 d. Tarybos reglamentą (EB) Nr. 2012/2002, įsteigiantį Europos Sąjungos solidarumo fondą [2],
atsižvelgdami į Komisijos pasiūlymą,
kadangi:
(1) Europos Sąjunga įsteigė Europos Sąjungos solidarumo fondą (toliau - fondas), kad išreikštų solidarumą su nelaimių ištiktų regionų gyventojais,
(2) 2003 m. lapkričio 10 d. Malta pateikė prašymą sutelkti fondą dėl audros ir potvynio sukeltos nelaimės. 2003 m. spalio 1 d. Ispanija pateikė prašymą dėl su gaisrais susijusios nelaimės. 2004 m. sausio 26 d. Prancūzija taip pat pateikė prašymą dėl potvynių sukeltos nelaimės.
(3) 2002 m. lapkričio 7 d. Tarpinstitucinis susitarimas leidžia sutelkti fondą, siekiantį iki 1 milijardo eurų per metus.
(4) Audros ir potvynio Maltoje 2003 m. rugsėjo mėn., miško gaisrų Ispanijoje 2003 m. vasarą ir potvynio pietinėje Prancūzijoje 2003 m. gruodžio mėn. atvejai atitinka Europos Sąjungos solidarumo fondo sutelkimo kriterijus,
NUSPRENDĖ:
1 straipsnis
Europos Sąjungos bendrajam biudžetui 2004 finansiniams metams Europos Sąjungos solidarumo fondas sutelkiamas, kad būtų galima skirti 21916995 eurų įsipareigotiems asignavimams.
2 straipsnis
Šis sprendimas skelbiamas Europos Sąjungos oficialiajame leidinyje.
Priimta Strasbūre, 2004 m. kovo 30 d.